IARSCRÍBHINN

Nósanna imeachta maidir le scóir ón Uirlis Anailísithe Riosca (RAT) agus ó Réitigh Bainistíochta Riosca Eitlíochta – Aicmiú Riosca Teagmhais (ARMS-ERC) a thiontú go scóir ón gComhscéim Eorpach um Aicmiú Riosca (ERCS).

Leagtar síos leis an Iarscríbhinn seo nósanna imeachta maidir le scóir ó RAT agus ARMS-ERC a thiontú go dtí an scór ERCS (1) a shainítear i gCéim 2 den Iarscríbhinn a ghabhann le Rialachán Tarmligthe (AE) 2020/2034 ón gCoimisiún.

Leis na nósanna imeachta tiontaithe seo a leanas soláthraítear tiontú, bíodh sé díreach nó de láimh, chun teacht ar aicmiú ERCS a bheidh coibhéiseach leis na scóir RAT agus/nó ARMS-ERC i gcomhréir le hAirteagal 3 den Rialachán seo.

1. TIONTÚ DÍREACH

Tá an dá shreabhadh oibre a leanas sa nós imeachta tiontaithe éigeantach:

— Sreabhadh Oibre 1 – lena soláthraítear tiontú díreach chun an scór déine ERCS a fháil.

— Sreabhadh Oibre 2 – lena soláthraítear tiontú díreach chun an scór dóchúlachta ERCS a fháil.

Léirítear forbhreathnú ar na nósanna imeachta i bhFíor 1. Is é pointe tosaigh an phróisis an bosca ina bhfuil “Tá an tuarascáil ar tharlú curtha isteach” agus is é an t-aschur an bosca ina bhfuil “Scór coibhéiseach ERCS”. Léiríonn na línte briste i bhFíor 1 nach gá ach foinse amháin le haghaidh gach toraidh próisis.

Fíor 1 Nósanna imeachta tiontaithe



1.1. SREABHADH OIBRE 1 – scór déine ERCS

a. Faisnéis maidir le “Catagóir tharlaithe” agus “Grúpa maise”

— Má tá faisnéis sa tuarascáil ar tharlú maidir le “catagóir tharlaithe” an tarlaithe agus leis an “ngrúpa maise”, is féidir iad a thiontú go scór ERCS maidir le “Déine na tionóisce a d’fhéadfadh a bheith ann”. Is é (b) i bhFíor 1 an chéad chéim eile.

— Mura bhfuil aon fhaisnéis sa tuarascáil ar tharlú maidir leis an “gcatagóir tharlaithe” nó leis an “ngrúpa maise” nó maidir le ceachtar díobh, ní féidir tiontú díreach a dhéanamh. Má úsáidtear an tiontú de láimh a leagtar amach i bpointe 2 den Iarscríbhinn seo, is é (D) i bhFíoracha 1 agus 5 an chéad chéim eile.

b. “Catagóir tharlaithe” agus Príomhréimse Riosca (KRA) ERCS a thiontú

— Má chomhfhreagraíonn an “chatagóir tharlaithe” sa tuarascáil ar tharlú go díreach do cheann de na Príomhréimsí Riosca ERCS a shainítear i bpointe 1.2 den Iarscríbhinn a ghabhann le Rialachán Tarmligthe (AE) 2020/2034, is é (c) i bhFíor 1 an chéad chéim eile.

— Maidir le tuarascálacha ar tharluithe ina bhfuil na “catagóirí tarlaithe” difriúil leis na Príomhréimsí Riosca ERCS, ní féidir tiontú díreach a dhéanamh. Má úsáidtear an tiontú de láimh a leagtar amach i bpointe 2 den Iarscríbhinn seo, is é (D) i bhFíoracha 1 agus 5 an chéad chéim eile.

c. Scór ERCS maidir le “Déine na tionóisce a d’fhéadfadh a bheith ann” - tiontú díreach

— Má tá faisnéis sa tuarascáil ar tharlú maidir leis an “gcatagóir tharlaithe” agus leis an “ngrúpa maise”, tiontaítear an scór déine go díreach ina scór ERCS iomchuí maidir le “déine na tionóisce a d’fhéadfadh a bheith ann”. Is é (k) an toradh, lena dtugtar an chéad digit a chomhfhreagraíonn don luach aibítreach a ríomhtar maidir le déine an tarlaithe (scór déine A go X).

1.2. SREABHADH OIBRE 2 – scór dóchúlachta ERCS

e. Tuarascáil ar tharlú a scóráladh agus RAT á úsáid

Má tugadh scór sa tuarascáil do tharlú agus an mhodheolaíocht RAT á húsáid (2):

— Tuarascálacha ar tharluithe ina bhfuil aicmiú scóir déine RAT “ATM Foriomlán”, is féidir iad a mhapáil go díreach ar na colúin dóchúlachta ERCS mar a mhínítear i gcéim (g) d’Fhíor 2.

— Tuarascálacha ar tharluithe ATM nach bhfuil ach scór déine RAT “ATM talaimh” iontu (3), ní mór iad a thiontú de láimh chun an scór dóchúlachta ERCS a sholáthar. Má úsáidtear an tiontú de láimh a leagtar amach i bpointe 2 den Iarscríbhinn seo, is é (L) i bhFíor 5 an chéad chéim eile.

— I gcás tuarascálacha ar tharluithe a chódaítear mar “tharlú a bhaineann go sonrach le ATM” ní féidir tiontú a dhéanamh ó na scóir RAT go dtí na scóir ERCS.

f. Scór déine RAT “ATM Foriomlán”

— Má tá scór déine “ATM Foriomlán” i dtuarascáil ar tharlú, is é (g) i bhFíor 1 an chéad chéim eile.

g. Colún ERCS maidir le “Dóchúlacht go bhféadfadh tionóisc a bheith ann” a thiontú ó luach RAT “ATM Foriomlán” (ábhartha le haghaidh luachanna A, B, C, E amháin)

Le haghaidh na dtuarascálacha ar tharluithe ina bhfuil aicmiú scóir déine “ATM Foriomlán” (A, B, C, E), tá feidhm ag an tiontú díreach seo a leanas go catagóirí dóchúlachta ERCS:

Fíor 2 Scór déine RAT ATM foriomlán a thiontú ina scór dóchúlachta ERCS



h. Tuarascálacha ar tharluithe a aicmíodh agus an mhodheolaíocht ARMS-ERC á húsáid

— Maidir leis na tuarascálacha ar tharluithe ina bhfuil scór a cinneadh i gcomhréir le ARMS-ERC, is é (i) i bhFíor 1 an chéad chéim eile.

— Maidir leis na tuarascálacha ar tharluithe ina bhfuil scór nár cinneadh i gcomhréir leis an modheolaíocht ARMS-ERC, is é (M) i bhFíor 5 an chéad chéim eile.

i. Gnáthmhaitrís 4x4 ARMS-ERC

Má úsáidtear an mhaitrís 4x4 ARMS-ERC a léirítear i bhFíor 3 chun an tuarascáil ar tharlú a scóráil, is é (j) i bhFíor 1 an chéad chéim eile.

Fíor 3 Gnáthmhaitrís 4x4 ARMS-ERC



j. Scór ERCS maidir le “Dóchúlacht go bhféadfadh tionóisc a bheith ann” – tiontú díreach

Má tá rátáil “Éifeachtacht Bacainne” ARMS sa tuarascáil ar tharlú, úsáidtear an tiontú díreach go maitrís ERCS seo a leanas chun an scór ERCS maidir le “Dóchúlacht na tionóisce a d’fhéadfadh a bheith ann” a chinneadh.

Fíor 4 ARMS-ERC a thiontú go catagóirí dóchúlachta ERCS



k. Scór Coibhéiseach ERCS

Cuirtear an scór ERCS “Déine na tionóisce a d’fhéadfadh a bheith ann” agus an scór ERCS “Dóchúlacht na tionóisce a d’fhéadfadh a bheith ann” le chéile i maitrís ERCS chun scór coibhéiseach ERCS a ghiniúint mar a leagtar síos i gCéim 2 den Iarscríbhinn a ghabhann le Rialachán Tarmligthe (AE) 2020/2034.

2. TIONTÚ DE LÁIMH

Tá an dá shreabhadh oibre a leanas sa nós imeachta seo maidir le tiontú de láimh:

— Sreabhadh Oibre 1 – lena soláthraítear tiontú de láimh chun an scór déine ERCS a fháil;

— Sreabhadh Oibre 2 – lena soláthraítear tiontú de láimh chun an scór dóchúlachta ERCS a fháil.

Fíor 5 Tiontú de láimh



2.1. SREABHADH OIBRE 1

D. Scór ERCS “Déine na tionóisce a d’fhéadfadh a bheith ann” - tiontú de láimh

— Mura bhfuil aon fhaisnéis sa tuarascáil ar tharlú maidir leis an “gcatagóir tharlaithe” nó leis an “ngrúpa maise” nó maidir le ceachtar díobh, tá feidhm ag an modheolaíocht ERCS a shainítear san Iarscríbhinn a ghabhann le Rialachán Tarmligthe (AE) 2020/2034 chun an “Tionóisc a d’fhéadfadh a bheith ann” nó an Príomhréimse Riosca a chinneadh. Is é (k) an toradh, lena dtugtar an chéad digit a chomhfhreagraíonn don luach aibítreach a ríomhtar maidir le déine an tarlaithe (scór déine A go X).

2.2. SREABHADH OIBRE 2

L. Colún ERCS “Dóchúlacht na tionóisce a d’fhéadfadh a bheith ann” – nós imeachta de láimh

— I gcás tuarascálacha ar tharluithe nach bhfuil aon scór déine “ATM Foriomlán” iontu, ní féidir tiontú díreach a dhéanamh go dtí an scór ERCS “Dóchúlacht na tionóisce a d’fhéadfadh a bheith ann”.

Mar sin féin is féidir tiontú páirteach a sholáthar leis an scór déine “ATM talaimh” trí mhapáil a dhéanamh ar an measúnú bacainne “ATM talaimh” agus ar an bpróiseas measúnaithe bacainne ERCS a shainítear i bpointe 2.1.3 den Iarscríbhinn a ghabhann le Rialachán Tarmligthe (AE) 2020/2034.

M. Scór ERCS “Dóchúlacht na tionóisce a d’fhéadfadh a bheith ann” – próiseas de láimh

Mura n-úsáidtear maitrís 4x4 ARMS-ERC sna tuarascálacha ar tharluithe chun an tarlú a scóráil, gintear scór ERCS “Dóchúlacht na tionóisce a d’fhéadfadh a bheith ann” tríd an luach measúnaithe bacainne ARMS-ERC a thiontú go dtí an measúnú bacainne ERCS a leagtar síos i bpointe 2.1.3 den Iarscríbhinn a ghabhann le Rialachán Tarmligthe (AE) 2020/2034.

k. Scór Coibhéiseach ERCS

Cuirtear an scór ERCS “Déine na tionóisce a d’fhéadfadh a bheith ann” agus an scór ERCS “Dóchúlacht na tionóisce a d’fhéadfadh a bheith ann” le chéile i maitrís ERCS chun scór coibhéiseach ERCS a ghiniúint mar a leagtar síos i gCéim 2 den Iarscríbhinn a ghabhann le Rialachán Tarmligthe (AE) 2020/2034.

(1) Is luach dhá dhigit é an scór ERCS ina gcomhfhreagraíonn an chéad digit don luach aibítreach a ríomhtar maidir le déine an tarlaithe (scór déine A go X) agus ina léiríonn an dara digit an luach uimhriúil a ríomhtar do scór comhfhreagrach an tarlaithe (dóchúlacht).

(2) Úsáidtear an mhodheolaíocht RAT chun tarluithe a bhaineann leis an mBainistíocht Aerthráchta (ATM) a aicmiú. Ní thugtar scór do thionóiscí leis an modheolaíocht RAT, mar ní thomhaistear léi ach a ghaire a bhí an tarlú ATM le bheith ina thionóisc. Tá an mhodheolaíocht RAT roinnte ina príomheilimintí éagsúla (i.e. “ATM talaimh”, “ATM aeir”) agus soláthraítear le gach ceann acu cuid den ionchur i gcomhair an scóir déine deiridh RAT “ATM Foriomlán”. Chun scór déine “ATM Foriomlán” a bhaint amach, ní mór an dá scór déine “ATM talaimh” agus “ATM aeir” a bheith ar fáil.

(3) Léiríonn “déine” faoi mhodheolaíocht RAT cé chomh holc agus a bhí an tarlú féin i gcomparáid le tarluithe eile. Is trí mheasúnú a dhéanamh ar na cosaintí/na bacainní a chinntear “déine” sa mhodheolaíocht RAT.